Jose Benito Bikandi

Jose Benito Bikandi Etxaniz (Ondarroa, 1896ko apirilak 21 - Buenos Aires, 1958ko ekainak 8) euskal margolaria eta artista izan zen.
 Biografia 
Aita Berriatuakoa zuen, Manuel Bikandi Aldazabal. Ama, ostera, Amalloakoa, Dominga Etxaniz Plaza. Sei anaia izan ziren.

Arotz lanetan hasi bazen ere, Ignacio Zuloagak marrazten ikusi zuen Ondarroan, eta pinturan aritzera animatu zuen.

Bilboko Arte eta Ofizioen Eskolan ikasi zuen. 1921ean Bizkaiko Foru Aldundiak beka bat eman zion Madril, Erroma eta Parisen ikasketak osatzeko. Italian zeramika lantzen ikasi zuen. 1924an bere lanak ikusgai ipini zituen Pariseko Udazkeneko Aretoan. Urte berean, Independenteen Aretoko epaimahaikide ere izendatu zuten. Parisen zegoela, Picasso ezagutzeko aukera eduki zuen, eta baita Braque, Fujita edo Modigliani ere.https://bilbaomuseoa.eus/explora/artista/jose-benito-bikandi-echaniz/79abac83-7fef-4bc7-8686-adcf74bb0ca7

1926ean Argentinara joan zen Witcomb saloian erakusketa bat egiteko eta 22 urte egin zituen herrialde hartan. Hasieran Buenos Airesen egon zen, eta 1929an Rosariora joan zen bizitzera. Argentinara joan ziren euskal margolariak bultzatu zituen, besteak beste, 1943an Montevideon antolatu zuen erakusketarekin. 1931an lortu zuen argentinar naziotasuna.

1931ean Rosarioko Arte Ederretako Udal Museoko Kontserbatzaile izendatu zuten, eta Divino Rostro Ikastetxeko Zeramika lantegietako zuzendari nagusi ere izan zen. 1938an Arte Ederretako Goi-eskolan Zeramikako irakasleburu izatea eskaini zioten Buenos Airesen.https://revistaceramica.com.ar/archivo/notas_difusion/BIKANDI.html

Argentinan egindako lanen artean, aipagarria da Kordoba hiriko Santa Teresita Jesusena elizako dekorazioa.

 Erakusketa aipagarriak 

 1926 - Madrileko Ateneoa
 1928 - Argentinako Erakusketa Nazionala (eta baita 1929, 1931, 1932, 1940, 1941, 1950 eta 1951 urteetan ere)
 1929 - Arte Ederren Erakusketa Nazionala, Madril
 1951 - Hispanoamerikako I. Bienala

 Sari aipagarriak 

 1936 - Kultura Batzordeko Lehen Saria, zeramika arloan (Buenos Aires)
 1937 - Zeramikako Saria, Arte Ederretako Batzorde Nazionala
 1937 - Lehenengo Urrezko domina, Pariseko nazioarteko erakusketan
 1946 - Bigarren domina Udazkeneko Udal Aretoan (Buenos Aires)
 1954 - Bigarren saria Buenos Aireseko Arte Sakro Modernoaren Erakusketan

 Bibliografia 

 Rosana Goikoetxea (1999), José Benito Bikandi, el color en movimiento (1894-1958), Bizkaiko Gaiak

 Erreferentziak 

Kategoria:Ondarroarrak
Kategoria:Margolariak
Kategoria:Artistak
Kategoria:Euskal margolariak
Kategoria:1896ko jaiotzak
Kategoria:1958ko heriotzak